ΓΡΑΠΤΗ ΕΡΩΤΗΣΗ E-2856/97 υποβολή: Werner Langen (PPE) προς την Επιτροπή (11 Σεπτεμβρίου 1997)

Θέμα: Επιστροφή επιδοτήσεων που έχουν χορηγηθεί στη γαλλική κλωστοϋφαντουργία

Η Ευρωπαϊκή Επιτροπή αποφάσισε ότι η επιδότηση της γαλλικής βιομηχανίας κλωστοϋφαντουργίας και ειδών ενδύσεων, μέσω της μείωσης περίπου 600 εκατ. γερμανικών μάρκων, στο πλαίσιο κοινωνικών δαπανών, δεν συμβιβάζεται με την ευρωπαϊκή νομοθεσία εκτός των χρημάτων που εμπίπτουν στον κανόνα «De-Minimis». Σύμφωνα με τη διάταξη αυτή, η Επιτροπή πιστεύει ότι το άρθρο 92, παράγραφος 1 της Συνθήκης ΕΚ θα πρέπει να εφαρμόζεται μόνον εφόσον οι ενισχύσεις δεν υπερβαίνουν το συνολικό ποσό των 100.000 Ecu σε διάστημα τριών ετών.

Κατά συνέπεια, ζητήθηκε από την γαλλική κυβέρνηση να επιστρέψει σε περίοδο δύο μηνών τις ενισχύσεις ή να αναφέρει στην Επιτροπή ποια μέτρα θα λάβει για την επιστροφή των πιστώσεων.

Δεδομένου ότι η προθεσμία για την απάντηση της γαλλικής κυβέρνησης έληξε ήδη στις 10 Ιουλίου 1997, ερωτώ την Επιτροπή:

1. Ποια μέτρα προτίθεται να λάβει η γαλλική κυβέρνηση για να επιστρέψει τις ενισχύσεις που καταβλήθηκαν αχρεωστήτως στη γαλλική βιομηχανία κλωστοϋφαντουργίας και ειδών ενδύσεως, σύμφωνα με τις υποχρεώσεις της που απορρέουν από την κοινοτική νομοθεσία;

2. Με ποιο τρόπο σκοπεύει η Επιτροπή να ανταποκριθεί στις υποχρεώσεις της και να ελέγξει την επιστροφή των επιδοτήσεων;

3. Ποια τακτική θα ακολουθήσει η Επιτροπή όσον αφορά τις μελλοντικές πολυτομεακές διατάξεις για τις ενισχύσεις όσον αφορά τα περιφερειακά μέσα ενίσχυσης και ποιες περαιτέρω ενέργειες σχεδιάζονται στον τομέα του ελέγχου των ενισχύσεων που χορηγούνται στην κλωστοϋφαντουργία;

Απάντηση του κ. Van Miert εξ ονόματος της Επιτροπής (4 Νοεμβρίου 1997)

Στις 28 Απριλίου 1997, η Επιτροπή κοινοποίησε στη Γαλλία την απόφασή της να θεωρήσει ασυμβίβαστη με τη συνθήκη ΕΚ τη μείωση των εισφορών κοινωνικής ασφάλισης στους τομείς της κλωστοϋφαντουργίας και ειδών ένδυσης καθώς και στον τομέα της κατεργασίας δέρματος και κατασκευής υποδημάτων σε περίπτωση που υπερβαίνει το όριο «de minimis» των 100 000 ECU σε διάστημα τριών ετών. Μετά την κοινοποίηση αυτή διεξήχθησαν πολλές επαφές τόσο σε πολιτικό όσο και τεχνικό επίπεδο μεταξύ της γαλλικής κυβέρνησης και της Επιτροπής σχετικά με την αντικατάσταση του τομεακού καθεστώτος, το οποίο είναι ασυμβίβαστο με τις διατάξεις του κοινοτικού δικαίου, από ένα νέο γενικό καθεστώς μείωσης των εισφορών κοινωνικής ασφάλισης. Πράγματι, μόνο με τη γενίκευση των εν λόγω μέτρων θα ήταν δυνατόν να εξαιρεθεί το μέτρο της γαλλικής κυβέρνησης από το πεδίο εφαρμογής του άρθρου 92 παράγραφος 1 της συνθήκης ΕΚ.

Μετά τις βουλευτικές εκλογές στη Γαλλία, η Επιτροπή πληροφορήθηκε την πρόθεση της νέας γαλλικής κυβέρνησης να θεσπίσει νέο γενικό μέτρο μείωσης των εισφορών κοινωνικής ασφάλισης, εντελώς διαφορετικό από τα προηγούμενα τομεακά μέτρα. Εξάλλου, η Γαλλία προσέφυγε στο δικαστήριο των Ευρωπαϊκών Κοινοτήτων ζητώντας την ακύρωση της αρνητικής απόφασης σχετικά με το προαναφερθέν τομεακό καθεστώς.

Αν το νέο μέτρο αποτελεί πράγματι γενικό μέτρο, η Επιτροπή θα μπορούσε ενδεχομένως να αποφασίσει ότι δεν εμπίπτει στο πεδίο εφαρμογής των διατάξεων της συνθήκης για τις ενισχύσεις. Ωστόσο, μια ενδεχόμενη απόφαση του είδους αυτού δε θίγει το θέμα της συμμόρφωσης της Γαλλίας με την απόφαση της Επιτροπής σχετικά με το προηγούμενο τομεακό μέτρο το οποίο κρίθηκε ασυμβίβαστο με τις διατάξεις του κοινοτικού δικαίου.

Όσον αφορά το μελλοντικό πολυτομεακό πλαίσιο των περιφερειακών ενισχύσεων για τα μεγάλα επενδυτικά σχέδια, η Επιτροπή συζητεί επί του παρόντος (σε διμερή βάση) ένα σχέδιο κειμένου με τα κράτη μέλη. Η Επιτροπή υπολογίζει ότι το εν λόγω πλαίσιο θα έχει θεσπιστεί πριν από το τέλος του έτους. Δεν αποκλείεται να προβλεφθεί στο πλαίσιο αυτό όριο κοινοποίησης ειδικά για τον τομέα της κλωστοϋφαντουργίας, λόγω των ανησυχιών που έχουν εκφραστεί όσον αφορά τη διατήρηση του αυστηρού ελέγχου των κρατικών ενισχύσεων στον εν λόγω τομέα.